OČKO 10-11/2022 október-november
mesačník pre nevidiacich a slabozrakých Nitrianskeho regiónu. Vďaka podpore Mesta Nitra vydala SINA Nitra n.o. a ZO  ÚNSS Nitra, Nedbalova 540/17, 949 11 Nitra
0911/328 921, 0911/328922, hovoriaciweb@gmail.com
Obsah
Slávnostná Akadémia ku DN – 12.november
Turnaj v hre Qardo v Zlíne – 6.november
Súťaž v Trnave - 8. november
Nevidím, ale fotím - 15.november
Premiéra divadla Zrakáč s hviezdnymi hosťami - 27. November
Kalendáre na rok 2023
Deň Bielej palice
Biela pastelka priebežne
Naši na Tyfloarte vo Vsetíne

Slávnostná Akadémia ku DN – 12.november
Stretneme sa v Nitre v sobotu 12. 11. 2022 o 10:00 hod. v reštaurácii  Olympia na tr. A. Hlinku 57. 
Pozvánku  nájdete v samostatnej prílohe.
Prosíme všetkých členov, aby si so sebou priniesli členské preukazy a uhradili si členské príspevky. 
Turnaj v hre Qardo v Zlíne – 6.november
Opäť sme dostali pozvanie od priateľov zo SONS Zlín na ich jesenný turnaj, ktorý sa uskutoční v nedeľu 6.novembra 2022. Záujemci o účasť sa môžu hlásiť u J. Zbraneka na t. 0911 328921, pôjdeme osobitným vozidlom so spoluúčasťou.
Súťaž v Trnave - 8. november
KR a KS ÚNSS v Trnave organizujú súťaž v čítaní a písaní Braillovho písma v Krajskej knižnici J. Fándlyho v Trnave. Na programe budú disciplíny a to Čítanie bez rozdielu a Písanie. Možno súťažiť v obidvoch alebo len jednej z disciplín. Súťažiaci si môže priniesť vlastný stroj, organizátori majú k dispozícii len obojručný Tatrapoint. Začiatok súťaže je o 9:00, príchod a registrácia do 8:45. Knižnica J. Fándlyho sa nachádza na Rázusovej ul. 261 (súťaž na 2.posch.) cca 5-7 minút od žel. stanice smer centrum. Organizátori nemôžu zabezpečiť sprievodcovskú službu, preto odporúčajú účasť s vlastným sprievodcom. Prihlásiť sa do súťaže môžete písomne do 26.10. t.r. na adrese: KS ÚNSS Trnava, Trhová 2, 917 01 Trnava alebo mailom na adresu patyova@unss.sk 
Nevidím, ale fotím - 15.november
V augustovom Očku sme avizovali pripravovaný projekt, ktorý už získal podporu Fondu na podporu umenia, 
takže jeden z troch workshopov sa uskutoční u nás v Nitre na Nedbalovej v utorok 15. novembra o 9:00 hod. Predpokladané ukončenie do 16:00 hod., strava bude zabezpečená.  Seminár je určený ľuďom, ktorí chcú fotografovať a nemôžu pritom naplno alebo vôbec využiť zrak. Lektormi budú Alan Hyža - osobnosť slovenskej fotografie a Ján Miškovič "Mišiak", ktorý má len zvyšok zraku a pritom je úspešným profesionálnym fotografom. Potrebnú techniku zabezpečia organizátori, účastníci si však môžu priniesť svoje prístroje. Po ukončení projektu sa uskutoční výstava z prác účastníkov. Záujemcovia hláste sa u J. Zbraneka na 0911 328921, hovoriaciweb@gmail.com.
Premiéra divadla Zrakáč s hviezdnymi hosťami - 27. November
V Divadle Zrakáč pripravujú na doskách Modrého salóna SND premiéru komédie Ivana Stodolu Čaj u pána senátora. Ide o hru o počiatkoch demokracie na Slovensku napísanú pred takmer 100 rokmi, ktorá je aktuálna i dnes. V predstavení budú účinkovať aj dvaja veľkí umelci, členovia činohry SND, pán Ján Galovič a pani Emília Vášáryová. 
Kalendáre na rok 2023
Opäť hromadne objednáme kalendáre vydávané v SKN Levoča. Ide o:
-	stolový so zväčšeným písmom  - 2,50 €
-	stolový kombinovaný – zväčšené a Braillovo písmo  - 3,- €
-	Reliéfny nástenný (z ríše húb) – 4,- €
Záujemcovia sa môžu prihlásiť u p. Eriky Šodorovej na tel. 0911 636421, s ktorou si dohodnú spôsob odberu a úhrady.
Deň Bielej palice
Medzinárodný deň Bielej palice (15.októbera) si každoročne pripomíname dopravno-bezpečnostnou akciou, ktorú organizuje ÚNSS v spolupráci s políciou SR. Tohtoročný sa uskutočnil vo štvrtok 13.novembra v 35 mestách na Slovensku. Dobrovoľní figuranti sa na prechodoch konfrontovali takmer s 5000 vodičmi automobilov, z ktorých na bielu palicu nereagovalo 945, t.j. 19,1%. V Nitrianskom kraji máme vodičov o niečo disciplinovanejších, našim figurantom nezastavilo „len“ 14,1% vodičov, slovko len je v úvodzovkách z pochopiteľných dôvodov, pretože zastaviť by mali všetci. Akciu podporili Nadácia Allianz a Zelená vlna RTVS. Podrobná správa na www.unss.sk. 
Biela pastelka priebežne
Máme za sebou 23. september, hlavný deň 21.ročníka našej zbierky. V čase uzávierky Očka  bolo na účte VZ už 210.123,31 €, vlani tam v tomto čase bola suma takmer o 50 tisíc nižšia. Čísla sa budú meniť, pretože Biela pastelka beží až do konca roka. V našom kraji sme dosiahli zatiaľ sumu 20.943,68 €, čo je síce cca o 400 € menej ako vlani a nejaké pokladničky sú ešte v obehu. Veľmi ďakujeme všetkým členom a dobrovoľníkom, ktorí sa do zbierky zapojili a najmä tým, ktorí do služieb dali svoje autá na rozvoz a zber v školách, menovite Ladislav Fúska, Věra Blahová, Eva Hrnčárová, Erika Šodorová a Marián Benada. Na tomto mieste uvádzame aj Petra Bujnu, ktorý auto nahradil pešou turistikou  po štyroch obciach. Auto je v „slepeckej“ organizácii problém. Vďaka nim sme zostavili až 7 tímov v okresoch Nitra a Topoľčany. Pastelka má totiž mimoriadny význam pre činnosť našej ZO. 
Naši na Tyfloarte vo Vsetíne
Skupine Domovina prekazil účasť Covid, ale Radosť si zaspievala naplno, Radka predviedla svoje ručné práce, Michal Herceg festival zaznamenal, čo si môžete vypočuť na www.hovoriaciweb.sk

Zapojte sa do klubových aktivít
Skúšky skupiny RADOSŤ - každý pondelok o 9:30 h.
Tvorivé dielne krúžku RADKA - každý štvrtok o 9:30 h. 
Kondičné cvičenie – každý utorok o 15:30 h.
Posilňovňa – individuálne po tel. dohode
Očko 10-11/2022, zostavil J.Zbranek